Olsberg AG

Olschbrg (ˈɔlʃ.bəɾɡ, amtlig hochdütsch Olsberg) isch e Iiwohnergmeind im Bezirk Rhiifälde vom Schwiizer Kanton Aargau. Si lit im Weste vo dr Region Frickdaal, öbbe drei Kilometer südlig vo dr Gränze zu Dütschland und gränzt an Kanton Basel-Landschaft. Geographii S Dorf lit im Dal vom Violebach, in dr Übergangszone zwüschen em Dafeljura und dr Oberrhiinische Diefebeni. Es isch im doppelter Hiisicht in zwei Deil deilt. Dr Bach, wo dur s Dorf fliesst, isch gliichzitig d Kantonsgränze. Dr chliineri Dorfdeil im Süde, wo men em au «Ländli» sait, ghört zur Gmeind Arisdorf im Kanton Basel-Landschaft. Dr nördligi, aargauischi Dorfdeil lit am Fuses vom 469 Meter hoche Schönebärg. Drei Kilometer südsüdöstlig vom Dorfzentrum befindet sich en Exklave. Die isch unbewohnt und umfasst e Deil vom Osthang vom Eilete (626 müM) mit em Bowald. D Flechi vom Gmeindigebiet bedräit 468 Hektare, drvo si 277 Hektare bewaldet und 25 Hektare überbaut. Dr höggst Punkt lit uf 571 Meter im Nordweste vo dr Bowald-Exklave, dr diefst uf 316 Meter am Violebach. Nochbergmeinde si Kaiseraugst im West, Rhiifälde im Norde, Magde im Oste und Aschdrf im Süde. D Exklave gränzt usserdäm an Hersberg und Nusshof. Bevölkerig D Bevölkerungsentwicklig zwüsche 1900 und 2000: Am 31. Dezember 2023 hai 360 Lüt z Olschbrg gwohnt, drvo 8,1 % Usländer. Bi dr Volkszellig 2000 si 44,3 % reformiert, 22,9 % römisch-katholisch und 10,9 % christkatholisch gsi; 1,1 % hai en anderi Religion aagee. 96,3 % hai Dütsch as ihri Hauptsprooch bezeichnet, 1,6 % Französisch. Dr Dialäkt, wo z Olschbrg gredt wird, ghört zum Nordweschtschwyzerdütsch. Politik und Rächt D Versammlig vo de Stimmberächtigte, d Gmeindiversammlig, het d Legislativgwalt. Die usfüehrendi Behörde isch dr fümfchöpfig Gmeindiroot. Si Amtszit isch vier Johr lang, und er wird im Majorzverfahre vom Volk gwehlt. Er füehrt und repräsentiert d Gmeind, vollzieht d Beschlüss vo dr Gemeindiversammlig und d Ufgoobe, won em dr Kanton und dr Bund zuedeile. Für Rächtsstriitigkeite isch s Bezirksgricht Rhiifälde zueständig. Olschbrg ghört zum Friidensrichterkreis Rhiifälde. Literatur Edith Hunziker, Peter Hoegger: Die Kunstdenkmäler des Kantons Aargau, Band IX: Der Bezirk Rheinfelden. Hrsg. von der Gesellschaft für Schweizerische Kunstgeschichte GSK Bern 2011 (Kunstdenkmäler der Schweiz Band 119). ISBN 978-3-906131-94-8. S. 379–403. Weblingg Offizielli Website vo dr Gmeind Olschbrg Dominik Sauerländer: Olsberg (Gemeinde).. In: Historisches Lexikon vo dr Schwiiz. Fuessnote